RESOLUCIÓN do 28 de outubro de 2011 pola que se modifica a Resolución do 23 de marzo de 2010 pola que se establecen as bases reguladoras para a concesión de subvencións para producións ou coproducións audiovisuais en lingua galega con decidido contido artístico e cultural e se convocan para o ano 2010.
Axencia Galega das Industrias Culturais — III. Outras disposicións — 31/10/2011

O 7 de maio de 2010 (DOG número 86) publicouse a Resolución da Agadic do 23 de marzo de 2010, pola que se establecían as bases reguladoras para a concesión de subvencións para producións ou coproducións audiovisuais en lingua galega con decidido contido artístico e cultural e se convocaban para o ano 2010.
No artigo 2 da resolución establécese que para a concesión das subvencións se destinará un crédito global de 4.980.000 euros, orzado na aplicación 11.A1.432B.770.0, dos cales 1.400.000 euros corresponden á anualidade de 2010; 1.400.000 euros, á de 2011; 1.380.000 euros, á de 2012 e 800.000 euros, á de 2013.
No artigo 6 da resolución establécese que os prazos de xustificación das correspondentes anualidades para as subvencións de carácter plurianual rematarán nas seguintes datas:
Anualidade de 2010: 31 de outubro de 2010.
Anualidade de 2011: 31 de outubro de 2011.
Anualidade de 2012: 31 de outubro de 2012.
Anualidade de 2013: 31 de outubro de 2013.
Os prazos de xustificación establecidos para cada anualidade presentan varios problemas, tanto para a propia xestión das axudas, como para os beneficiarios. A data do 31 de outubro exixida impide aos beneficiarios das axudas incorporar gastos do exercicio correspondente efectuados nos meses de novembro e decembro, coa consecuencia de deixar unha parte importante da anualidade sen posibilidade de xustificación.
Por outra banda, a xestión administrativa da xustificación, que exixe o exame pormenorizado dos gastos xustificados, os requirimentos naqueles casos en que a documentación enviada non reúna todos os requisitos establecidos na convocatoria, e a comprobación dos certificados exixidos pola normativa de subvencións de Galicia para proceder ao pagamento das anualidades, conduce a que a maior parte dos pagamentos queda demorada ao exercicio seguinte, co conseguinte atraso a maiores derivado das operacións orzamentarias do peche e apertura do novo exercicio.
Faise preciso, como consecuencia do reaxustamento indicado, que as datas de xustificación varíen, de xeito que o prazo de xustificación da segunda anualidade quede ampliado ata o 31 de decembro de 2011, o da terceira ata o 31 de decembro de 2012, e o da cuarta ata o 31 de decembro de 2013, sen máis modificacións no restante contido.
Visto o anterior,
Artigo 1.
Prazo de xustificación das subvencións.
Modíficase o artigo 6.2.º da Resolución do 23 de marzo de 2010, que queda redactado do seguinte xeito:
«2. Os prazos de xustificación das correspondentes anualidades para as subvencións de carácter plurianual rematarán nas seguintes datas:
Anualidad de 2010: 31 de outubro de 2010.
Anualidad de 2011: 31 de decembro de 2011.
Anualidad de 2012: 31 de decembro de 2012.
Anualidad de 2013: 31 de decembro de 2013.
Transcorrido o prazo establecido de xustificación sen ter presentado esta perante o órgano administrativo competente, este requirirá o beneficiario para que a presente no prazo improrrogable de dez días. A falta de presentación da xustificación no prazo establecido comportará a perda do dereito ao cobramento total ou parcial da subvención, a exixencia do reintegro e demais responsabilidades establecidas na Lei de subvencións de Galicia, segundo o disposto no artigo 45.2.º do Decreto 11/2009, do 8 de xaneiro, polo que se aproba o regulamento da citada lei».
Artigo 2.
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 28 de outubro de 2011.